En helt usædvanligt aggressiv 20-årig kvinde blev i går anholdt ved Salling.

Her havde hun stjålet noget lingeri fra forretningens undertøjsafdeling, men var blevet opdaget på vej ud af butikken.

Læs også Større uheld på motorvej ved Tilst: En person fastklemt

Hun blev stoppet nede omkring Fætter BR på strøget i Aarhus, men hun havde ikke tænkt sig at gå med frivilligt. Tværtimod blev hun voldsomt ophidset, spyttede på to vagter og sparkede en tredje flere gange i maven.

Dernæst fremsagde hun en enormt konkret trussel om, at hun ville ’slå dem ihjel med en AK47 (skydevåben, red.)’

Den slags er som bekendt ikke tilladt, så Østjyllands Politi blev tilkaldt, og den 20-årige kvinde har nu raget en hel del sigtelser til sig.

Læs også Utilfreds buspassager sparkede kontrollør i skridtet

- Hun har fået to sigtelser for vold, to for trusler på livet og en enkelt for butikstyveri, siger politiassistent hos Østjyllands Politi Marianne Morgen til TV 2 | ØSTJYLLAND.

Kvinden vil ikke blive fremstillet i grundlovsforhør, da det ikke vurderes, at strafferammen er høj nok til det.